ভোটকে সামনে রেখে দলের থিম গানে ভিডিও শ্যুট শতাব্দীর

সিউড়ি: লোকসভা ভোটকে সামনে রেখে দলের থিম গানের জন্য ফটো ও ভিডিও শুট করলেন তৃণমূলের বীরভূম লোকসভার (Birbhum LokSabha) প্রার্থী শতাব্দী রায় (TMC Candidate Satabdi Roy)। বুধবার সকালে সিউড়ির তসরকাটা জঙ্গলে ওই ফটোশুট করেন তিনি। তা দেখতেই ভিড় জমান সাধারণ মানুষ। লোকসভা ভোটের (LokSabha Election 2024) দিন ঘোষণা হয়েছে। ইতিমধ্যেই প্রচারে নেমেছেন বিভিন্ন রাজনৈতিক দলের সদস্যরা৷ নির্বাচনকে সামনে রেখে সেই ভোটের প্রস্তুতি স্বরুপ তৃণমূলের থিম সং এর শুটিং করলেন তিনি। সেখানে শতাব্দী রায়ের পাশাপাশি তৃণমূলের মহিলা সংগঠনের একাধিক নেতানেত্রী ছিলেন। তবে কেবল সিউড়ির তসরকাটা এলাকা নয়৷ এদিন বেলার দিকে ডিএসএ মাঠ চত্ত্বর, তিলপাড়া এলাকায়ও একই শুটিং এর পরিকল্পনা রয়েছে। তবে বৃষ্টির জন্য শুটিং কিছুটা হলেও বাধাগ্রস্ত হয়।

আরও পড়ুন: যুবককে পিটিয়ে খুনের অভিযোগ পশ্চিম বর্ধমানে

পরপর ৪ বার প্রার্থী হতে পেরেছেন শতাব্দী। বীরভূমবাসী তাকে কখনও খালি হাতে ফেরায় নি। এবার কী হয় তা তো বলবে ৪ জুনের ভোট ব্যাঙ্ক। এবারের লোকসভা ভোটে বীরভূম অনুব্রতহীন। গতবারও ছিলেন তিনি। গরুপাচার মামলায় আপাতত জেলেই রয়েছেন তিনি। তবে অনুব্রতকে যে শতাব্দী মিস করেন সেকথা জানালেন সংবাদ মাধ্যমে। কয়েকদিন আগেই তারাপীঠ মন্দিরে হাতে পুজোর ডালি নিয়ে পুজো দিয়ে প্রচারে নামেন তৃণমূল প্রার্থী শতাব্দী রায়। প্রচারের শুরুতেও শতাব্দীর মুখে শোনা গেল অনুব্রত মণ্ডলের নাম। তিনি বলেন, অনুব্রত মণ্ডল নেই খারাপ লাগছে। মিস তো করবই। তাঁর অনুপস্থিতি কোনও প্রভাব ফেলবে না। জয়ের বিষয়ে ২০০ শতাংশ আশাবাদী তিনি।