বেশি চক্রান্ত করো না ঝড়ে পড়ে যাবে, বিজেপিকে হুঁশিয়ারি মমতার

বোলপুর: চক্রান্ত করলে একদিন না একদিন ফাঁস হবেই। সন্দেশখালির ভাইরাল ভিডিওর কথা উল্লেখ করে এই ভাষাতেই বিজেপিকে হুঁশিয়ারি দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। সোমবার সাঁইথিয়ায় বীরভূমের তৃণমূল প্রার্থী শতাব্দী রায়ের (Trinamool candidate Shatabdi Roy) সমর্থনে নির্বাচনী সভায় মমতা বলেন, আপনারা দেখেছেন সন্দেশখালিতে (Sandeshkhali) কীভাবে পরিকল্পনা করে মেয়েদের অসম্মান করা হয়েছে। ওরা জানে না, মেয়েদের কাছে টাকাটা বড় কথা নয়। মেয়েদের কাছে আত্মসম্মান, গরিমা অনেক বড় কথা। নির্বাচনে জিততে ব্লু প্রিন্ট তৈরি করেছে। এর পরই তিনি বলেন, বেশি চক্রান্ত করো না, একদিন ফাঁস হবেই। বেশি বাড় বেড়ো না, ঝড়ে পড়ে যাবে।

মোদিকে নিশানা করে মমতা বলনে,  সারা দেশটাকে লুট করেছে মোদি সরকার। দেশে আর কোনও দিন ভোট হবে না যদি মোদি আবার আসেন। বিজেপি জনগণের টাকা লুট করেছে। আমি বললে দোষ হবে। আমি যে কথা রাখতে পারি সেই কথাই বলি।  যে কথা রাখতে পারব না, তা আমার মুখ দিয়ে বলানো যাবে না। আমাকে দেখতে হয় আমার কাছে টাকা আছে কি না। দিল্লি তো সব টাকা বন্ধ করে দিয়েছে।

আরও পড়ুন: মমতাকে বাংলা থেকে বিদায় নিতেই হবে, ফের বললেন শাহ

এদিনও  চাকরিহারাদের পাশে দাঁড়িয়ে মমতা বলেন, মোদিরা যা খুশি বলুক। দুকোটি ছেলেমেয়েকে চাকরি দেবে বলেছিল, কিন্তু চাকরি তো দেয়নি। দেশে দিনে দিনে বেকারত্ব বেড়েছে। উপরন্তু আমাদের ২৬ হাজার শিক্ষক-শিক্ষিকার চাকরি ওরা কোর্টে কেস করে খেয়ে নিয়েছে। আমরা শিক্ষক-শিক্ষিকাদের পাশে আছি। আগামী দিনে দেউচা পাঁচামিতে এক লক্ষ ছেলেমেয়ের চাকরি হবে। কোনও ঘরে বেকার থাকবে না। এটা আপনাদের গর্ব। ‘ন’কোটি মানুষকে বিনা পয়সায় চাল দিতে গেলে বছরে ৩২ কোটি টাকা লাগে। এই সব টাকা আমরা দিয়েছি।